पाएं अपने शहर की ताज़ा ख़बरें और फ्री ई-पेपरडाउनलोड करें
फाजिल्का ब्लाॅक के नुकेरीया गांव के निवासी मलकीत सिंह (35 वर्ष) की बिजली का करंट लगने से मौत हो गई। वह मजदूरी करता था। परिवार ने इसके लिए बिजली अधिकारियों को आरोपी ठहराया। मलकीत के पिता जिंदा सिंह ने बताया वह नुकरीया गांव की रेलवे लाइन के पास बनी नई आबादी के निवासी हैं। उनकी आबादी को गांव से तार डालकर बिजली सप्लाई दी गई है। यह तार 3 साल पहले तेज आंधी के कारण गिर गई थी, जिसे उठाने के लिए उसने 18 सितंबर 2020 को बिजली विभाग के एसडीओ (अरनीवाला) को शिकायत दी थी। मगर विभाग ने तार को उठाकर ऊंचा करने के लिए कोई कार्रवाई नहीं की। शनिवार की दोपहर विभाग की लापरवाही का खामियाजा उसके परिवार को अपने पुत्र की मौत के रूप में भुगतना पड़ा। जिंदा सिंह ने बताया कि मलकीत सिंह ने रास्ते में पड़ी तार को उठाकर हटाया ताे तार में करंट आ गया। इससे करंट लगने से उसकी मौके पर ही मौत हो गई। वह मजदूरी करता था। इसके पत्नी के अलावा दो बेटे और दो बेटियां हैं। परिवार ने देर शाम पुलिस चौकी मंडी रोड़ा वाली को सूचना दे दी।
तार को ऊंचा उठा दिया था, नए खंभे भी लगा दिए थे : जेई साेम प्रकाश
उधर, प्रभावित परिवार ने बिजली विभाग के अधिकारियों को जिम्मेवार बताने के लिए जब बिजली विभाग के जेई सोम प्रकाश से बात की तो उन्होंने कहा कि तार को ऊंचा उठा दिया गया था। बाकायदा नए खंभे भी दिए गए थे। उनको किसी व्यक्ति की मौत हो जाने की खबर नहीं है। मौका देखकर ही बता सकते हैं कि इस दुर्घटना में किसकी गलती रही है। खैर, परिवार ने बिजली विभाग के खिलाफ पुलिस थाने में शिकायत दी है। पुलिस चौकी प्रभारी उपेंद्र सिंह के अनुसार, शव का पोस्टमार्टम कराने के बाद तफ्तीश में जो भी आरोपी पाया जाएगा, उसके खिलाफ कार्रवाई अमल में लाई जाएगी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva zho_Hant eng_Latn